## L’IVAM convida les famílies amb bebés a experimentar amb la seua fàbrica de joguets en Juguetoria

*** Fins al 7 de setembre tots els matins dels dies d’estiu les xiquetes i xiquets de 0 a 4 anys estan convidats a jugar i experimentar en l’IVAM**

L’Institut València d’Art Modern (IVAM) convida les famílies amb bebés a disfrutar este estiu del seu taller ‘Juguetoria’, una experiència de joc lliure, dirigida a la primera infància, que s’ha convertit en un èxit entre les famílies des de la seua primera edició.

Més de 3.000 persones al mes estan gaudint este estiu d’este taller confeccionat a partir de la col·lecció de peces dissenyades per Sara San Gregorio i produïdes per Alicia Gutiérrez per a l’IVAM. Estes peces animen les xiquetes i els xiquets a explorar amb llum, reflexos, volum, textures o construccions.

Fins al 7 de setembre, tots els matins dels dies d’estiu, les xiquetes i xiquets de 0 a 4 anys estan convidats a jugar i experimentar en l’IVAM amb diferents peces de construcció que es convertixen en joguets diferents amb cada gest, decisió i acció compartits.

Com a novetat, l’activitat s’ha completat amb un racó de jocs de llum compost per unes taules organitzades a diferents altures amb dispositius de llum per a crear una atmosfera i un ambient específics en l’espai. Les taules han sigut dissenyades específicament per a este espai infantil per Sara San Gregorio.

‘Juguetoria’ s’emmarca en la línia de treball ‘Juga l’IVAM!’, amb la qual el museu busca integrar la primera infància en l’entorn del museu, oferint una alternativa d’oci cultural per a les famílies. A més, este espai de joc lliure es renovarà amb una nova proposta artística a partir de setembre, que mantindrà la línia de conciliació que oferix a les famílies la possibilitat d’estar i disfrutar del museu des de les seues necessitats.

El taller està disponible, de dimarts a diumenge, de 10 a 16, i de 16:30 a 18:30 hores, amb reserva prèvia en la [web del museu](http://www.ivam.es/).

Fecha: 04/08/2025